**Broj: 711-I-1299-M-83/19-04-17**

Zagreb, 14. lipnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Sanje Udović, općinske načelnice Općine Viškovo, za davanjem mišljenja Povjerenstva,** na 53. sjednici, održanoj 14. lipnja 2019.g., daje sljedeće

**MIŠLJENJE**

**I. Dužnosnica Sanja Udović, općinska načelnica Općine Viškovo, može kao fizička osoba pod jednakim uvjetima kao i ostali građani ostvariti pravo na sufinanciranje redovitog programa predškolskog odgoja i obrazovanja iz sredstava Općine Viškovo, pri čemi bi se trebala izuzeti od poduzimanja bilo koje radnje u postupku ostvarivanja prava na sufinanciranje i za to ovlastiti svog zamjenika.**

**II. Dužnosnica bi se u razdoblju u kojem njezino dijete pohađa predškolski jaslički ili vrtićki program, kojeg provodi Dječji vrtić Viškovo, čiji je Općina Viškovo jedini osnivač, trebala izuzeti od imenovanja troje članova Upravnog vijeća Dječjeg vrtića Viškovo i obavljanja nadzora nad radom Upravnog vijeća Dječjeg vrtića Viškovo i za to ovlastiti svog zamjenika.**

 Obrazloženje

Zahtjev za davanjem mišljenja Povjerenstva podnijela je dužnosnica Sanja Udović, općinska načelnica Općine Viškovo. U knjigama ulazne pošte zahtjev je zaprimljen pod poslovnim brojem: 711-U-2030-M-83/19-01-3 dana 15. svibnja 2019. g., povodom kojeg se vodi predmet broj M-83/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnica Sanja Udović povodom obnašanja dužnosti općinske načelnice Općine Viškovo obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnica u bitnome navodi da dužnost općinske načelnice Općine Viškovo obnaša od 2013. g. te da je majka malodobnog djeteta koje je u travnju 2019.g. upisano u jaslički program predškolskog odgoja Dječjeg vrtića Viškovo, za pedagošku godinu 2019./2020.g. Ističe da je osnivač Dječjeg vrtića Viškovo Općina Viškovo te da navedena ustanova jedina obavlja djelatnost predškolskog odgoja na području Općine. Dužnosnica traži mišljenje Povjerenstva kako postupiti u odnosu između Općine Viškovo i Dječjeg vrtića Viškovo kao i mišljenje u pogledu korištenja prava na sufinanciranje redovitog programa predškolskog odgoja i obrazovanja koje je propisano općim aktom Općine Viškovo.

Povjerenstvo je dopisom 711-I-1063-M-83/19-02-17 od 23. svibnja 2019.g. zatražilo od dužnosnice da navede tko je donio odluku o upisu djece u jaslički program predškolskog odgoja kojeg provodi Dječji vrtić Viškovo zajedno s dokumentacijom koja se odnosi na upis djeteta u navedeni program, tko imenuje članove Upravnog vijeća Dječjeg vrtića Viškovo s aktom o njihovu imenovanju, kao i tko donosi odluku povodom zahtjeva za sufinanciranje redovitog programa predškolskog odgoja i obrazovanja, zajedno s općim aktom koji uređuje navedeno sufinanciranje te dokumentacijom koja se odnosi na konkretni zahtjev za sufinanciranjem koji je podnijela dužnosnica.

Na zahtjev Povjerenstva, dužnosnica je dana 7. lipnja 2019.g. pod brojem 711-U-2300-M-83/19-03-3 podnijela podnesak kojim se precizira zahtjev za mišljenjem u kojoj se navodi da je odluku o upisu djece u jaslički program predškolskog odgoja koji provodi Dječji vrtić Viškovo za pedagošku godinu 2019./2020.g. donijelo Upravno vijeće te ustanove, sukladno Statutu Dječjeg vrtića Viškovo, koja je priložena uz podnesak. Uvidom u Odluku broj 21/2019. o upisu djece u Dječji vrtić Viškovo za pedagošku godinu 2019./2020.g., koju je donijelo Upravno vijeće ustanove dana 3. svibnja 2019.g. na svojoj 29. sjednici, utvrđeno je da je u redovni cjelodnevni 10-satni jaslički program upisano 19 djece koja nastavljaju s korištenjem programa, u redovni cjelodnevni 10-satni jaslički program upisano je 41 novoupisane djece, u redovni cjelodnevni 10-satni vrtićki program upisano je 183 djece koja nastavljaju s korištenjem programa, u redovni cjelodnevni 10-satni vrtićki program upisano je 18 novoupisane djece, na listi čekanja za upis u cjelodnevni 10-satni jaslički program nalazi se 93 djece te listi čekanja za upis u cjelodnevni 10-satni vrtićki program nalazi se 50 djece. Navedenu Odluku potpisali su zamjenik predsjednice Upravnog vijeća Robert Simčić te predsjednik Povjerenstva za provedbu upisa Marko Divić te ista ne sadrži imena upisane djece i djece na listi čekanja, već numeričke oznake za svako dijete.

Nadalje navodi da je dokumentacija koja se odnosi na upis djeteta propisana natječajem za upis djece i obuhvaća zahtjev za upis djeteta, potvrdu o obavljenom zdravstvenom sistematskom pregledu djeteta te elektronički zapis/potvrdu Hrvatskog zavoda za mirovinsko osiguranje o trenutačnom zaposlenju roditelja. Iz priloženog zahtjeva dužnosnice za upis djeteta u redovni program Dječjeg vrtića Viškovo za pedagošku godinu 2019./2020.g. od 8. travnja 2019.g. proizlazi da je podnesen zahtjev za upis djeteta zaposlenih roditelja.

Navodi da Upravno vijeće Dječjeg vrtića Viškovo, sukladno Statutu ima pet članova, od kojih tri člana imenuje osnivač (općinski načelnik Općine Viškovo u ime osnivača) iz reda javnih djelatnika, jednog člana bira se tajnim glasovanjem iz reda Odgojiteljskog vijeća Dječjeg vrtića Viškovo te jednog člana između sebe biraju roditelji djece korisnika usluge. Priložena je Odluka broj 47/17., KLASA: 601-02/17-01/05, URBROJ: 2170-09-03/01-74-24 od 27. studenoga 2017.g. kojom je dužnosnica Sanja Udović imenovala tri člana Upravnog vijeća Dječjeg vrtića Viškovo, i to Roberta Simčića, Irenu Gauš i Laru Ugrinu Kolarević, na razdoblje od četiri godine.

Također, navodi da je rješavanje zahtjeva za sufinanciranje redovitog programa uređeno Odlukom o sufinanciranju redovitog programa predškolskog odgoja i obrazovanja Općine Viškovo („Službene novine Općine Viškovo“ broj 12/18.) te da o zahtjevu odlučuje pročelnik Jedinstvenog upravnog odjela Općine Viškovo. Napominje da još nije podnijela zahtjev za sufinanciranje jer se isti podnosi od 1. srpnja te da se uz zahtjev prilaže i ugovor o pružanju usluge ranog i predškolskog odgoja i obrazovanja sklopljen s Dječjim vrtićem Viškovo.

Odluku o sufinanciranju redovitog programa predškolskog odgoja i obrazovanja u Općini Viškovo donijelo je Općinsko vijeće Općine Viškovo na 11. sjednici održanoj dana 2. srpnja 2018.g. te su istom utvrđeni kriteriji i način kojim Općina Viškovo sufinancira redoviti program predškolskog odgoja i obrazovanja u Dječjem vrtiću Viškovo, u ustanovama drugih osnivača na području Općine Viškovo te ustanovama drugih osnivača na području drugih jedinica lokalne samouprave.

Člankom 3. stavkom 1. navedene Odluke propisano je da roditelji djeteta, korisnika redovitog programa predškolskog odgoja i obrazovanja ostvaruju pravo na sufinanciranje redovitog programa predškolskog odgoja i obrazovanja te plaćaju cijenu od 950,00 kuna mjesečno za jaslički program u ustanovama iz članka 1. ove Odluke. Prema članku 5. stavku 1. Odluke Općina Viškovo sufinancira razliku do pune cijene vrtićkog i jasličkog programa Dječjeg vrtića Viškovo sukladno važećim propisima i odlukama predstavničkog tijela Općine.

Člankom 7. Odluke propisani su uvjeti za ostvarivanje prava na sufinanciranje koje moraju ispunjavati roditelji (dijete je upisano u predškolsku ustanovu navedenu na zahtjevu za sufinanciranje,, dijete i oba roditelja imaju prijavljeno prebivalište odnosno prijavljeno stalno boravište na području Općine, za oba roditelja adresa prebivališta evidentirana u evidenciji Ministarstva unutarnjih poslova jednaka je adresi iskazanoj u evidenciji Ministarstva financija, Porezna uprava te oba roditelja nemaju iskazano dospjelo dugovanje prema Općini u trenutku podnošenja zahtjeva za sufinanciranje).

Sukladno članku 8. stavcima 1. i 2. Odluke, za ostvarivanje prava na sufinanciranje roditelji/ roditelj je dužan podnijeti zahtjev za sufinanciranje za svaku pedagošku godinu koji se podnosi nadležnom upravnom tijelu Općine koji će o zahtjevu donijeti rješenje.

Člankom 9. Odluke propisano je da nadležno upravno tijelo Općine zadržava pravo povremenog provjeravanja podataka o prebivalištu djeteta i njegovih roditelja te podataka iz potvrde o visini dohotka roditelja te ukoliko utvrdi da je došlo do promjene činjenica koje utječu na ostvarivanje prava na sufinanciranje redovitog programa predškolskog odgoja i obrazovanja, a roditelji/ roditelj o tome nije pisanim putem obavijestio nadležno upravno tijelo Općine iako je to bio dužan učiniti, nadležno upravno tijelo Općine ukinut će rješenje, a roditelji/roditelj je dužan izvršiti povrat iznosa sufinanciranja za period počevši od nastanka promjene činjenica koje utječu na ostvarivanje prava na sufinanciranje redovitog programa predškolskog odgoja i obrazovanja.

Uvidom u podatke sudskog registra Trgovačkog suda u Rijeci, utvrđeno je da je pod matičnim brojem subjekta: 040059895 upisana ustanova Dječji vrtić Viškovo. Jedini osnivač ustanove je Općine Viškovo, a Ingrid Lončarić obavlja funkciju ravnateljice od 17. ožujka 2019.g.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Nadalje, dužnosnici sukladno članku 5. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Dužnosnici ne smiju koristiti javnu dužnost za osobni probitak ili probitak osobe koja je s njima povezana, a za obnašanje javnih dužnosti su osobno odgovorni prema tijelu ili građanima koji su ih imenovali ili izabrali; dok građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 6. stavkom 4. ZSSI-a dužnosnik je dužan urediti javnu dužnost i svoje privatne poslove kako bi spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa.

Dužnosnicima je temeljem članka 7. točke i) ZSSI-a zabranjeno koristiti svoj položaj utjecanjem na odluku izvršne vlasti, kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Povezane osobe u smislu ZSSI-a su i članovi obitelji dužnosnika, a koje sukladno članku 4. stavku 2. ZSSI-a čine bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Dužnosnica, kao fizička osoba pod jednakim uvjetima kao i svi drugi građani s područja Općine Viškovo ostvaruje pravo na sufinanciranje redovitog programa predškolskog odgoja i obrazovanja iz sredstava Općine Viškovo, sukladno općim aktima Općine Viškovo, o čemu odlučuje pročelnik Jedinstvenog upravnog odjela Općine Viškovo. Obzirom da bi u konkretnoj situaciji nastupila u dvostrukoj ulozi, kao čelnik tijela javne vlasti koje dodjeljuje sredstva iz svog proračuna, te kao fizička osoba, korisnik sredstava, dužnosnica Sanja Udović trebala bi se izuzeti od poduzimanja bilo koje radnje u postupku ostvarivanja prava na sufinanciranje i za to ovlastiti svog zamjenika.

Pod ovakvim okolnostima kada je dužnosnica Sanja Udović imenovala većinu članova Upravnog vijeća Dječjeg vrtića Viškovo, koji su odlučili o upisu njezina djeteta u predškolsku ustanovu kojom upravljaju, dužnosnica prilikom nadzora rada članova Upravnog vijeća Dječjeg vrtića Viškovo ne može biti u dovoljnoj mjeri nepristrana. Kako bi prevenirala situaciju da osobe koje imenuje odlučuju o ostvarenju njezinih privatnih interesa, dužnosnica bi se u razdoblju u kojem njezino dijete pohađa predškolski jaslički ili vrtićki program trebala izuzeti od obavljanja radnji nadzora nad radom Upravnog vijeća Dječjeg vrtića Viškovo te imenovanja članova Upravnog vijeća i za to ovlastiti svog zamjenika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Sanja Udović, elektronička dostava
2. Objava na internetskoj stranici Povjerenstva
3. Pismohrana